‘นกแอร์’เดินเข้าตลาดหุ้นก.ค.ปี’5
6ตั้งบล.ไทยพาณิชย์เป็นกุนซือหาเงินซื้อเครื่องบินเพิ่มกำไร
7 พ.ย. 2555

6ตั้งบล.ไทยพาณิชย์เป็นกุนซือหาเงินซื้อเครื่องบินเพิ่มกำไร
“นกแอร์” เล็งยื่นไฟลิงขายไอพีโอเดือนหน้า ระดมทุนขยายฝูงบิน ตั้ง บล.ไทยพาณิชย์ เป็นที่ปรึกษาการเงิน
นายพาที สารสิน ประธานเจ้าหน้าที่บริหาร บริษัท สายการบินนกแอร์ เปิดเผยว่า บริษัทเตรียมยื่นแบบแสดงรายการข้อมูล (ไฟลิง) เพื่อขอเสนอขายหุ้นให้ประชาชนทั่วไป ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในช่วงเดือน ธ.ค.นี้ หลังจากนั้นคาดว่าจะนำหุ้นเข้าซื้อขายในตลาดหลักทรัพย์แห่งประเทศไทย (ตลท.) ได้ในช่วงเดือน ก.ค.ปีหน้า โดยได้แต่งตั้งบริษัทหลักทรัพย์ (บล.) ไทยพาณิชย์ เป็นที่ปรึกษาทางการเงิน
ทั้งนี้ เงินที่ได้จากการระดมทุนบริษัทจะนำไปใช้ขยายฝูงบิน หรือเช่าเครื่องบินลำใหม่ และลงทุนด้านการตลาดของสายการบินนกแอร์ เพื่อรองรับการขยายเส้นทางบินในอนาคต และช่วยรองรับจำนวนผู้โดยสารได้มากขึ้นกว่าเดิม ซึ่งจะทำให้รายได้และกำไรของบริษัทเติบโตขึ้นต่อเนื่อง โดยในปีนี้บริษัทคาดว่าจะมีกำไรสุทธิอยู่ที่ 600 ล้านบาท เพิ่มขึ้นจากปีก่อนที่ทำได้ 200 ล้านบาท เพราะยอดผู้โดยสารเพิ่มขึ้นอย่างมาก และไม่มีผลกระทบจากปัญหาน้ำท่วมเหมือนในปี 2554
สำหรับปี 2556 บริษัทตั้งเป้ารายได้และกำไรเติบโต 15% จากปีนี้ ซึ่งเป็นการเติบโตตามการขยายฝูงบิน และเพิ่มเส้นทางการบินใหม่ๆ เช่น ประเทศในแถบอาเซียน และเส้นทางบินตรงจากดอนเมืองไปประเทศจีน เป็นต้น โดยคาดว่าในปีหน้าจำนวนผู้โดยสารที่เข้ารับบริการของสายการบินนกแอร์จะเพิ่มขึ้นเป็นไม่น้อยกว่า 4 ล้านคน
“ในปีหน้าคาดว่านกแอร์จะมีเครื่องบินทั้งหมด 24 ลำ เพิ่มขึ้นจากสิ้นปีนี้ที่คาดว่าจะมีเครื่องบินทั้งหมด 18 ลำ โดยภายในเดือนนี้นกแอร์จะได้เครื่องบินใหม่เพิ่มเข้ามา 1 ลำ และในเดือนหน้าจะมีเข้ามาอีกจำนวน 2 ลำ โดยเครื่องบินของนกแอร์เป็นเครื่องโบอิ้งรุ่น 737400 ซึ่งมีศักยภาพในการขนส่งผู้โดยสารได้จำนวนมาก” นายพาที กล่าว
นายชนิตร ชาญชัยณรงค์ รองผู้จัดการ ตลท. เปิดเผยว่า หุ้นบริษัท ดับบลิวเอชเอ คอร์ปอเรชั่น (WHA) จะเริ่มซื้อขายในตลาดหลักทรัพย์วันที่ 8 พ.ย.นี้ โดย WHA เป็นบริษัทที่ให้บริการคลังสินค้า ศูนย์กระจายสินค้า และโรงงานระดับพรีเมียม มีทุนชำระแล้ว 510 ล้านบาท และได้เสนอขายหุ้นต่อประชาชนทั่วไป (ไอพีโอ) เมื่อวันที่ 31 ต.ค.-2 พ.ย.ที่ผ่านมา จำนวน 129.40 ล้านหุ้น ในราคาหุ้นละ 13.25 บาท รวมมูลค่า 1,714.55 ล้านบาท โดยจะนำเงินทุนที่ได้ไปลงทุนขยายโครงการในอนาคต ส่วนที่เหลือจะใช้เป็นเงินทุนหมุนเวียนในการดำเนินธุรกิจ
นพ.สมยศ อนันตประยูร ประธานเจ้าหน้าที่บริหาร WHA กล่าวว่า การนำหุ้นของบริษัทเข้าจดทะเบียนในตลาดหลักทรัพย์ถือเป็นอีกก้าวที่สำคัญที่จะช่วยเพิ่มศักยภาพและความเข้มแข็งทางการเงินเพื่อรองรับการขยายธุรกิจในอนาคต โดยหลังจากการเสนอขายหุ้นไอพีโอ บริษัทพบว่ายังมีความต้องการซื้อหุ้นเหลืออยู่มากพอที่จะทำให้ราคาหุ้นในตลาดมีเสถียรภาพที่ดี ซึ่งภายหลังการเสนอขายหุ้นครั้งนี้จะทำสัดส่วนการถือหุ้นของ WHA 3 รายแรก ประกอบด้วย กลุ่มตระกูล “อนันตประยูร” ถือหุ้น 66.84% กลุ่มตระกูล “จารุกรสกุล” ถือหุ้น 2.51% และนายสุรชัย ทิพานำชัย ถือหุ้น 1.12%